CELEX: 32018R0498
Language: bg
Date: 2018-03-22 00:00:00
Title: Регламент (ЕС) 2018/498 на Комисията от 22 март 2018 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с изменения на Международен стандарт за финансово отчитане 9 (Текст от значение за ЕИП. )

26.3.2018   
            
            
               BG
            
            
               Официален вестник на Европейския съюз
            
            
               L 82/3
            
         РЕГЛАМЕНТ (ЕС) 2018/498 НА КОМИСИЯТА
   от 22 март 2018 година
   за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с изменения на Международен стандарт за финансово отчитане 9
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
   като има предвид, че:
   
               (1)
            
            
               С Регламент (ЕО) № 1126/2008 (2) на Комисията бяха приети някои международни стандарти и разяснения във вида им към 15 октомври 2008 г.
            
         
               (2)
            
            
               На 12 октомври 2017 г. Съветът по международни счетоводни стандарти (СМСС) публикува изменения на Международен стандарт за финансово отчитане (МСФО) 9 „Финансови инструменти“ под заглавие „Характеристики за предсрочно погасяване с отрицателна компенсация“. Целта на измененията е да се предоставят разяснения относно класификацията на някои финансови активи за предсрочно погасяване при прилагането на МСФО 9.
            
         
               (3)
            
            
               След консултацията с Европейската консултативна група за финансова отчетност Комисията стига до заключението, че измененията на МСФО 9 отговарят на критериите за приемане, посочени в член 3, параграф 2 от Регламент (ЕО) № 1606/2002.
            
         
               (4)
            
            
               Поради това Регламент (ЕО) № 1126/2008 следва да бъде съответно изменен.
            
         
               (5)
            
            
               Определената от СМСС дата за влизане в сила на измененията е 1 януари 2019 г., като се разрешава прилагането им и преди тази дата.
            
         
               (6)
            
            
               Тъй като Регламент (ЕС) 2016/2067 на Комисията (3) се прилага за финансови периоди, започващи най-късно на 1 януари 2018 г. или след тази дата, на дружествата следва да се даде възможността да използват МСФО 9 „Финансови инструменти“ във вида, включващ поместените в приложението към настоящия регламент изменения, считано от датата, от която започва да се прилага Регламент (ЕС) 2016/2067. Следователно дружествата следва да могат да прилагат разпоредбите на настоящия регламент за финансови периоди, започващи на 1 януари 2018 г. или след тази дата.
            
         
               (7)
            
            
               Като се има предвид, че Регламент (ЕС) 2016/2067 влезе в сила на 12 декември 2016 г., и за да се осигури последователност, настоящият регламент следва да влезе в сила възможно най-скоро.
            
         
               (8)
            
            
               Мерките, предвидени в настоящия регламент, са в съответствие със становището на Счетоводния регулаторен комитет,
            
         ПРИЕ НАСТОЯЩИЯ РЕГЛАМЕНТ:
   Член 1
   В приложението към Регламент (ЕО) № 1126/2008 Международен стандарт за финансово отчитане (МСФО) 9 „Финансови инструменти“ се изменя съгласно приложението към настоящия регламент.
   Член 2
   Дружествата прилагат измененията, посочени в член 1, най-късно от началната дата на своята първа финансова година, която започва на 1 януари 2019 г. или след тази дата.
   Член 3
   Настоящият регламент влиза в сила на третия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 март 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 243, 11.9.2002 г., стр. 1.
   
      (2)  Регламент (ЕО) № 1126/2008 на Комисията от 3 ноември 2008 г. за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета (ОВ L 320, 29.11.2008 г., стр. 1).
   
      (3)  Регламент (ЕС) 2016/2067 на Комисията от 22 ноември 2016 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане 9 (ОВ L 323, 29.11.2016 г., стр. 1).
   
      ПРИЛОЖЕНИЕ
      
         Характеристики за предсрочно погасяване с отрицателна компенсация
      
      (Изменения на МСФО 9)
      
         Изменения на МСФО 9 Финансови инструменти
         
      
      Добавя се параграф 7.1.7. Добавят се ново заглавие и параграфи 7.2.29—7.2.34.
      
         Глава 7   Дата на влизане в сила и преходни разпоредби
      
      7.1.   ДАТА НА ВЛИЗАНЕ В СИЛА
      …
      
               
                  7.1.7.
               
               
                  С измененията на МСФО 9 — Характеристики за предсрочно погасяване с отрицателна компенсация, издадени през октомври 2017 г., бяха добавени параграфи 7.2.29—7.2.34 и Б4.1.12А и изменени параграф Б4.1.11, буква б) и Б.4.1.12, буква б). Предприятието прилага тези изменения за годишните периоди, започващи на или след 1 януари 2019 г. Разрешава се по-ранно прилагане. Ако предприятието прилага тези изменения за по-ранен период, то оповестява този факт.
               
            7.2.   ПРЕХОДНИ РАЗПОРЕДБИ
      …
      
         Преходни разпоредби за характеристиките за предсрочно погасяване с отрицателна компенсация
         
      
      
               
                  7.2.29.
               
               
                  Предприятието прилага измененията на МСФО 9 — Характеристики за предсрочно погасяване с отрицателна компенсация, със задна дата в съответствие с МСС 8, освен в случаите, посочени в параграфи 7.2.30—7.2.34.
               
            
               
                  7.2.30.
               
               
                  Предприятие, което прилага за първи път тези изменения, като в същото време прилага за първи път настоящия стандарт, прилага параграфи 7.2.1—7.2.28 вместо параграфи 7.2.31—7.2.34.
               
            
               
                  7.2.31.
               
               
                  Предприятие, което прилага за първи път тези изменения, след като е приложило за първи път настоящия стандарт, прилага параграфи 7.2.32—7.2.34. Предприятието прилага също така другите преходни разпоредби от настоящия стандарт, необходими за прилагането на тези изменения. За тази цел всяко позоваване на датата на първоначалното прилагане следва да се чете като позоваване на началото на отчетния период, в който предприятието прилага за първи път тези изменения (датата на първоначалното прилагане на тези изменения).
               
            
               
                  7.2.32.
               
               
                  Когато определя финансов актив или финансов пасив като оценяван по справедлива стойност през печалбата или загубата, предприятието:
                  
                              а)
                           
                           
                              отменя своето предишно определяне на даден финансов актив като оценяван по справедлива стойност през печалбата или загубата, ако това определяне е било направено в съответствие с условието, посочено в параграф 4.1.5, но в резултат от прилагането на тези изменения това условие вече не е изпълнено;
                           
                        
                              б)
                           
                           
                              може да определи даден финансов актив като оценяван по справедлива стойност през печалбата или загубата, ако това определяне преди това не би отговаряло на условието, посочено в параграф 4.1.5, но в резултат от прилагането на тези изменения това условие вече е изпълнено;
                           
                        
                              в)
                           
                           
                              отменя своето предишно определяне на даден финансов пасив като оценяван по справедлива стойност през печалбата или загубата, ако това определяне е било направено в съответствие с условието, посочено в параграф 4.2.2, буква а), но в резултат от прилагането на тези изменения това условие вече не е изпълнено; както и
                           
                        
                              г)
                           
                           
                              може да определи даден финансов пасив като оценяван по справедлива стойност през печалбата или загубата, ако това определяне преди това не би отговаряло на условието, посочено в параграф 4.2.2, буква а), но в резултат от прилагането на тези изменения това условие вече е изпълнено.
                           
                        Такова определяне и отмяна се правят на базата на фактите и обстоятелствата, които съществуват към датата на първоначалното прилагане на тези изменения. Тази класификация се прилага със задна дата.
               
            
               
                  7.2.33.
               
               
                  От предприятието не се изисква да преизчислява предходните периоди с оглед на прилагането на тези изменения. Предприятието може да преизчисли предходните периоди единствено в случай че това е възможно без използване на получена впоследствие информация и преизчислените финансови отчети отразяват всички изисквания от настоящия стандарт. Ако предприятието не преизчисли предходните периоди, то трябва да признае всяка разлика между предишната балансова стойност и балансовата стойност към началото на годишния отчетен период, който включва датата на първоначалното прилагане на тези изменения, в началното салдо на неразпределената печалба (или по целесъобразност — в друг компонент на собствения капитал) за годишния отчетен период, който включва датата на първоначалното прилагане на тези изменения.
               
            
               
                  7.2.34.
               
               
                  През отчетния период, който включва датата на първоначалното прилагане на тези изменения, предприятието оповестява следната информация, към датата на първоначалното прилагане, за всеки клас финансови активи и финансови пасиви, върху които тези изменения са оказали въздействие:
                  
                              а)
                           
                           
                              предишната категория на оценяване и балансовата стойност, определени непосредствено преди прилагането на тези изменения;
                           
                        
                              б)
                           
                           
                              новата категория на оценяване и балансовата стойност, определени непосредствено след прилагането на тези изменения;
                           
                        
                              в)
                           
                           
                              балансовата стойност на всички финансови активи и финансови пасиви в отчета за финансовото състояние, които са били, но вече не са определени като оценявани по справедлива стойност през печалбата или загубата; както и
                           
                        
                              г)
                           
                           
                              причините за всяко определяне или отмяна на определяне на финансови активи или финансови пасиви като оценявани по справедлива стойност през печалбата или загубата.
                           
                        
            В допълнение Б се изменят параграф Б4.1.11, буква б) и параграф Б4.1.12, буква б). Добавя се параграф Б4.1.12A. За по-голяма нагледност е включен параграф Б4.1.10, който не се изменя.
      КЛАСИФИКАЦИЯ (ГЛАВА 4)
      
         Класификация на финансови активи (раздел 4.1)
      
      …
      
         
            Договорни парични потоци, които са единствено плащания по главница и лихва върху сумата на непогасената главница
         
      
      …
      
         Договорни условия, с които се променя времето или стойността на договорните парични потоци
      
      
               
                  Б4.1.10
               
               
                  Ако финансов актив съдържа договорно условие, с което би могло да се промени времето или стойността на договорните парични потоци (например ако активът може да бъде предсрочно погасен преди падеж или срокът му — удължен), предприятието трябва да определи дали договорните парични потоци, които биха могли да възникнат в рамките на целия срок на инструмента вследствие на това договорно условие, представляват единствено плащания по главница и лихва върху сумата на непогасената главница. За да определи това, предприятието трябва да оцени договорните парични потоци, които биха могли да възникнат както преди, така и след промяната на договорните парични потоци. На предприятието може също така да се наложи да оцени естеството на всяко непредвидимо събитие (т.е. задействащо събитие), което да доведе до промяна на времето или стойността на договорните парични потоци. Въпреки че естеството на непредвидимото събитие не е само по себе си определящ фактор, за да се прецени дали договорните парични потоци представляват единствено плащания по главница и лихва, то може да бъде индикатор за това. Например, сравнение между финансов инструмент с лихвен процент, равнището на който се увеличава, ако длъжникът не извърши определен брой плащания, и финансов инструмент с лихвен процент, равнището на който се увеличава, ако даден капиталов индекс достигне определено ниво. В горния случай е по-вероятно договорните парични потоци в рамките на целия срок на инструмента да представляват единствено плащания по главница и лихва върху сумата на непогасената главница, тъй като пропуснатите плащания водят до увеличение на кредитния риск. (вж. също параграф Б4.1.18.)
               
            
               
                  Б4.1.11
               
               
                  Примерите по-долу илюстрират договорни условия, водещи до договорни парични потоци, които представляват единствено плащания по главница и лихва върху сумата на непогасената главница.
                  
                              а)
                           
                           
                              променлив лихвен процент, обхващащ възнаграждение за стойността на парите във времето, за кредитния риск, свързан със сумата на непогасената главница през определен период от време (възнаграждението може да бъде определен само при първоначалното признаване, т.е. може да бъде фиксирано), и за други основни рискове и разходи по кредитирането, както и марж на печалба;
                           
                        
                              б)
                           
                           
                              договорно условие, което позволява на издателя (т.е. длъжника) да погаси предсрочно дългов инструмент или на притежателя (т.е. кредитора) да върне дългов инструмент обратно на издателя преди неговия падеж, като предсрочно погасената сума по същество представлява неплатени суми по главницата и лихва върху сумата на непогасената главница, която може да включва разумна компенсация за предсрочното прекратяване на договора; и
                           
                        
                              в)
                           
                           
                              договорно условие, което позволява на издателя или на притежателя да удължи договорния срок на дългов инструмент (т.е. опция за удължаване), и условията на опцията за удължаване водят до договорни парични потоци през срока на удължаване, които представляват единствено плащания по главницата и лихва върху сумата на непогасената главница, която може да включва разумна допълнителна компенсация за удължаването на договора.
                           
                        
            
               
                  Б4.1.12
               
               
                  Независимо от параграф Б4.1.10, финансов актив, който по принцип би отговарял на условието в параграф 4.1.2, буква б) и в параграф 4.1.2А, буква б), но не отговаря на него единствено поради договорно условие, което позволява на (или изисква от) издателя да погаси предсрочно дългов инструмент или на притежателя да върне дългов инструмент обратно на издателя преди неговия падеж, може да бъде оценяван по амортизирана стойност или по справедлива стойност през друг всеобхватен доход (ако е спазено посоченото в параграф 4.1.2, буква а) условие или посоченото в параграф 4.1.2А, буква а) условие), ако:
                  
                              а)
                           
                           
                              предприятието придобива или създава финансовия актив с премия или отбив спрямо договорната номинална сума;
                           
                        
                              б)
                           
                           
                              предсрочно погасената сума по същество представлява договорната номинална сума и начислената (но неплатена) договорна лихва, която може да включва разумна компенсация за предсрочното прекратяване на договора; и
                           
                        
                              в)
                           
                           
                              при първоначалното признаване на финансовия актив от предприятието справедливата стойност на характеристиката за предсрочно погасяване е била незначителна.
                           
                        
            
               
                  Б4.1.12A
               
               
                  За целите на прилагането на параграфи Б4.1.11, буква б) и Б4.1.12, буква б), независимо от събитието или обстоятелство, довело до предсрочното прекратяване на договора, една от страните може да плати или да получи разумна компенсация за това предсрочно прекратяване. Например, една от страните може да плати или да получи разумна компенсация, когато вземе решение да прекрати предсрочно договора (или предизвика по друг начин предсрочното прекратяване).